במסגרת התוכנית אורחים ומתארחים בין 'איים ליבשות' שיזם משרד החינוך, פתחו השבוע בתי ספר במחוז חיפה את שעריהם בפני מנהלים ונציגים מבתי הספר בכל המחוז, וזאת במטרה לראות וללמוד שיטות לימוד ייחודיות בבתי ספר שונים וכיצד למידה משמעותית באה לידי ביטוי.
ביה"ס 'זבולון המר' בטירת כרמל לקח חלק בתוכנית החשובה ופתח במהלך השבוע האחרון את שעריו בפני נציגים של בתי ספר ממחוז חיפה של משרד החינוך, כדי להציג בפניהם את תוכנית 'פילוסופיה עם ילדים' שביה"ס עוסק בה ואשר מכילה בתוכה תחום חינוכי חדשני שבזכותו ביה"ס זכה להכרה כבית ספר מקדם ניסוי ע"י אגף ניסוי של משרד החינוך והמזכירות הפדגוגית.
'פילוסופיה עם ילדים', היא תכנית לימודים ייחודית בתחום הפילוסופיה שבעזרתה יוצר בית ספר בקרב התלמידים סקרנות ופליאה ביחס לעולם, מה שגורם להם לשאול שאלות גדולות על החיים ביחס למציאות שהם חיים בה. הלמידה במסגרת התוכנית, מבוססת על ערכי היהדות ומשולבים בה ערכים חשובים ככבוד הדדי, ריבוי קולות ודעות, פלורליזם ושיח פתוח בין הילדים למורים.
במהלך הביקור, צפו האורחים בשיעור פילוסופי של תלמידי כיתה ג' בהדרכתם של המורה שושי ברנוב, מיכאל שחר ממובילי הניסוי ואילנה עבו גולן, מדריכת יהדות מטעם "מיתרים". במהלך השיעור, התלמידים למדו טקסט בנושא 'למי מגיעה הזכות בעולם הבא' ושאלו שאלות מדעיות ושאלות פילוסופיות כשהדגש בשיעור היה על חקירה ונושא הקהילה.
בסוף הביקור, האורחים יצאו מבית הספר נפעמים ומלאי הערכה על העבודה והחדשנות הפדגוגית שנעשית במסגרת הבית ספרית של 'זבולון המר' וגם על מרחבי הלמידה וחצרות בית הספר שנצבעו במשחקי רצפה ססגוניים.